Diari Oficial de la Generalitat Valenciana


Sumari del DOGV 9880, del 28-06-2024 (2024/6336)

LLEI 3/2024, de 27 de juny, de la generalitat, de modificació de la Llei 11/2016, de 28 de novembre, de la Generalitat, de l'Agència de prevenció i lluita contra el frau i la corrupció de la Comunitat Valenciana
-------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/l/2024/06/27/3**

### Versions

 31/07/2024 - Actualitat  Text inicial: 29/06/2024 - 30/07/2024 

### Dades del document

Número de DOGV
:   9880

Data del DOGV
:   28-06-2024

Secció del DOGV
:   I. DISPOSICIONS GENERALS

Número del document
:   2024/6336


Data del document
:   27-06-2024

Organisme emissor
:   Presidència de la Generalitat

Tipus de document
:   Llei

Correcció d'errades

Anàlisi jurídica

 Descriptors 

:   * Presidència de la Generalitat
    * Presidència de la Generalitat
    * delicte econòmic
    * frau
    * legislació
    * organització administrativa
    * transparència administrativa

![](assets/imgs/icones/ico_informacio.svg)

Els textos consolidats de les normes són de caràcter informatiu i no tenen valor jurídic.

TEXT CONSOLIDAT

*Versió vigent: 31.07.2024*

*Llei 3/2024, de 27 de juny, de la generalitat, de modificació de la Llei 11/2016, de 28 de novembre, de la Generalitat, de l'Agència de prevenció i lluita contra el frau i la corrupció de la Comunitat Valenciana*

Sia notori i manifest a tots els ciutadans i totes les ciutadanes que Les Corts han aprovat i jo, d'acord amb el que establixen la Constitució i l'Estatut d'Autonomia, en nom del rei, promulgue la Llei següent:

PREÀMBUL

La Llei 11/2016, de 28 de novembre, de la Generalitat, de l'Agència de Prevenció i Lluita contra el Frau i la Corrupció de la Comunitat Valenciana, va tenir com a resultat la creació de l'Agència de Prevenció i Lluita contra el Frau de la Comunitat Valenciana.

Mitjançant la Llei 11/2018, de 27 de desembre, de mesures fiscals, de gestió administrativa i financera i d'organització de la Generalitat, es va modificar l'article 1.1 per a aclarir-ne la naturalesa jurídica; l'article 14.3, disposant els efectes desestimatoris de la falta de resolució expressa en procediments relacionats amb la protecció de persones denunciants; l'article 29.2, esclarint la normativa d'aplicació al seu personal funcionari; l'article 30.6 per a incorporar la subjecció de la seua gestió econòmica i pressupostària a la Intervenció de Les Corts, a més de la corresponent a la Sindicatura de Comptes, i finalment, l'apartat dos de la disposició transitòria primera, quant a la tramitació i l'aprovació del reglament de funcionament i règim interior de l'agència.

El Consell, en data 20 de juliol de 2022, va publicar en el DOGV número 9.387 l'obertura del tràmit d'informació pública d'avantprojecte de modificació de la Llei 11/2016, de 28 de novembre, de la Generalitat, de l'Agència de Prevenció i Lluita contra el Frau i la Corrupció de la Comunitat Valenciana, pel qual es pretenia transposar, a través de la de mesures fiscals, de gestió administrativa i financera i d'organització de la Generalitat, la Directiva 2019/1937 del Parlament Europeu i del Consell de 23 d'octubre de 2019, relativa a la protecció de les persones que informen sobre infraccions del dret de la Unió, i altres modificacions relatives a l'àmbit d'actuació de l'agència de l'estatut de la persona denunciant, l'estatut personal de la direcció de l'agència i del nomenament, els principis, les incompatibilitats i el cessament, entre altres.

A la vista dels antecedents exposats, i amb la voluntat de completar la tasca legislativa empresa per a dotar així l'agència d'una llei més aclaridora en els aspectes abans esmentats que possibilite un millor funcionament de l'agència en el seu conjunt i el millor servei a la ciutadania.

*Article únic. Modificació de la Llei 11/2016, de 28 de novembre, de la Generalitat, de l'Agència  de Prevenció i Lluita contra el Frau i la Corrupció de la Comunitat Valenciana*

U. Es modifica l'apartat 1 de l'article 1 de la llei, la redacció del qual queda en els termes següents:

"Article 1. Objecte i naturalesa jurídica

1. L'objecte d'aquesta llei és la creació de l'Agència de Prevenció i Lluita contra el Frau i la Corrupció en la Comunitat Valenciana, que queda adscrita a les Corts. Es crearan protocols de coordinació amb la Sindicatura de Comptes i amb la Intervenció de la Generalitat. Es configura com una entitat amb personalitat jurídica pròpia i plena capacitat d'obrar per al compliment dels seus fins.

Aquesta llei regula el règim jurídic, el funcionament i el procediment sancionador de l'agència. Així mateix, estableix els criteris de provisió de la direcció i del personal de l'agència."

Dos. S'afegeixen tres paràgrafs al final de l'article 2, que queden redactats en els següents termes:

La Directiva (UE) 2019/1937, del Parlament Europeu i del Consell, del 23 d'octubre de 2019, relativa a la protecció de les persones que informen sobre infraccions del dret de la Unió, és aplicable a les denúncies de frau, corrupció i qualsevol altra activitat contrària a la llei que vaja en detriment de l'interés general, així com a la protecció de les persones que denuncien aquestes infraccions.

El canal extern de denúncies del sector públic de l'Agència i el seu procediment d'informació es regeix per aquesta llei i la seua normativa de desplegament, per la Directiva (UE) 2019/1937, com també per la Llei 2/2023, de 20 de febrer, reguladora de la protecció de les persones que informen sobre infraccions normatives i de lluita contra la corrupció, en allò en què no s'adeqüe a la directiva.

La persona denunciant gaudeix de la protecció establida en la Llei 2/2023, de 20 de febrer, reguladora de la protecció de les persones que informen sobre infraccions normatives i de lluita contra la corrupció i, addicionalment, en el que es disposa en aquesta llei i la seua normativa de desplegament."

Tres. Es modifica l'article 3, amb la redacció següent:

"Article 3. Àmbit d'actuació de l'agència

1. L'àmbit d'actuació subjectiu de l'agència és el següent:

a) L'administració de la Generalitat.

b) El sector públic instrumental de la Generalitat, en els termes definits en l'article 2.3 de la Llei 1/2015, de la Generalitat, d'hisenda pública, del sector públic instrumental i de subvencions.

c) Les Corts Valencianes, el Síndic de Greuges, la Sindicatura de Comptes, el Consell Valencià de Cultura, l'Acadèmia Valenciana de la Llengua, el Comitè Econòmic i Social, el Consell Jurídic Consultiu i qualsevol altra institució estatutària anàloga que es puga crear en el futur, en relació amb la seua activitat administrativa i pressupostària.

d) Les entitats integrants de l'administració local de la Comunitat Valenciana i les entitats del sector públic que hi estan vinculades o que en depenen.

e) Les universitats públiques valencianes i les entitats del sector públic que hi estan vinculades o que en depenen.

f) Les corporacions de dret públic, quant a les activitats subjectes a dret administratiu.

g) Les associacions constituïdes per les administracions públiques, els organismes i les entitats públiques.

h) Les activitats de persones físiques o jurídiques que siguen concessionàries de serveis o perceptores d'ajudes o subvencions públiques, a l'efecte de comprovar la destinació i l'ús de les ajudes o les subvencions.

i) Les activitats de contractistes i subcontractistes que executen obres de les administracions públiques i de les entitats del sector públic instrumental de la Generalitat, o que tinguen atribuïda la gestió de serveis públics o l'execució d'obres públiques per qualsevol altre títol, en relació amb la gestió comptable, econòmica i financera del servei o l'obra, i amb les altres obligacions que es deriven del contracte o de la llei.

j) Els partits polítics, les organitzacions sindicals i les organitzacions empresarials.

k) Qualsevol entitat, independentment de la tipologia o la forma jurídica, que siga finançada majoritàriament per les administracions públiques o estiga subjecta al domini efectiu d'aquestes.

2. L'àmbit d'actuació material de l'agència, a l'efecte d'aquesta llei i la seua normativa de desenvolupament, es concreta en els fets o conductes següents:

a) Corrupció: Ús o desviació de poder o de recursos de procedència pública per a fins diferents dels concedits; ús o abús del poder públic per a obtenir avantatges, beneficis o qualsevol altre aprofitament particular, propi o de tercers, o per a qualsevol altre fi contrari a l'ordenament jurídic.

b) Frau: Acte tendent a eludir una disposició legal de manera enganyosa; ús inapropiat i perjudicial dels recursos i actius d'una organització, contrari a la veritat i a la rectitud.

c) Irregularitats administratives i comportaments constitutius d'infracció administrativa o disciplinària, en què subjau una situació potencial de frau o corrupció.

d) Conductes i activitats reprotxables per ser contràries a l'objectivitat, a la imparcialitat, a l'eficàcia, a la probitat, a la integritat, a l'ètica pública i al bon govern, així com la realització de despeses supèrflues i innecessàries de fons de procedència pública, impliquen o no una infracció directa de l'ordenament jurídic positiu."

Quatre. Es modifica apartat 1 de l'article 14, amb la redacció següent:

"Article 14. Estatut de la persona denunciant

1. Estatut de la persona denunciant

a) L'actuació de l'agència ha de prestar especial atenció a la protecció de les persones denunciants. Es considera persona denunciant, a l'efecte d'aquesta llei, qualsevol persona física o jurídica que comunique fets que poden donar lloc a l'exigència de responsabilitats legals, davant l'agència mateixa o qualsevol altre òrgan administratiu, el Ministeri Fiscal o l'autoritat judicial. Són persones denunciants, a aquest efecte, totes aquelles que alerten, comuniquen o revelen informacions d'aquest tipus.

[...]"

Cinquè. Es modifiquen els apartats 1 i 5 i cal afegir l'apartat 7 de l'article 26, amb la redacció següent:

"Article 26. Estatut personal de la direcció de l'agència

1. L'agència està dirigida per un director o directora, que exerceix el càrrec amb plena independència, inamovibilitat i objectivitat en el desenvolupament de les funcions i en l'àmbit de les competències pròpies de l'agència, i actua sempre amb sotmetiment ple a la llei i al dret. El director o directora té la condició d'autoritat pública i les seues retribucions són determinades per acord de la Mesa de Les Corts. En cas que tinga la condició de funcionari de carrera, les seues retribucions no poden ser inferiors a les del lloc de treball que exercia en la seua administració d'origen.

[...]

5. El director o directora és elegit pel Ple de Les Corts per majoria de tres cinquenes parts. Si no obté la majoria requerida s'ha de realitzar una nova votació en la sessió plenària ordinària següent; en aquest cas resulta elegida la candidatura que obté la majoria absoluta. Si no s'obté la majoria requerida en cap de les dues votacions, cal fer noves propostes pel mateix procediment en el termini màxim d'un mes.

[...]

7. Són funcions de la persona titular de la direcció de l'agència les següents:

a) Exercir la representació legal de l'agència.

b) Dirigir i coordinar totes les activitats i exercir la direcció superior del seu personal.

c) Obrir i cancel·lar comptes en entitats financeres, i autoritzar despeses i ordenar pagaments.

d) Subscriure contractes i convenis.

e) Aprovar la memòria anual de l'agència i traslladar-la a Les Corts.

f) Imposar les sancions que estableix la llei.

g) Les altres funcions previstes en aquesta llei, en el reglament de funcionament i règim interior de l'agència i les inherents a la seua condició."

Sisè. Es modifiquen els apartats 1 i 2 de l'article 29 de la llei, la redacció del qual queda en els termes següents : **1**

Article 29. Del nomenament, els principis, les incompatibilitats i el cessament

1. Els llocs de treball de l'agència han de ser exercits per personal funcionari de carrera de les administracions públiques.

Aquest personal està obligat a guardar el secret de les dades, les informacions i els documents que conega en el desenvolupament de les seues funcions.

2. El personal funcionari al servei de l'agència ha de ser proveït, d'acord amb els principis d'igualtat, publicitat, mèrit i capacitat adequats a la funció encomanada, entre els funcionaris de les diferents administracions públiques, i està subjecte al que es disposa en la normativa específica de l'agència i la reguladora del personal de les Corts, inclosa l'equiparació retributiva.

El personal funcionari de carrera que siga adscrit, amb caràcter definitiu, al servei de l'agència serà declarat en la situació administrativa de serveis especials.

El grau de desenvolupament professional reconegut en l'agència al personal funcionari procedent d'una administració pública que inclou en el seu sistema retributiu el complement de carrera professional ha de ser reconegut i abonat per l'administració de procedència en el cas de reingrés d'aquell a l'administració esmentada.

[…]

Setè. S'introdueix una nova disposició transitòria quarta, amb la redacció següent:

"La modificació prevista en l'apartat 1 de l'article 26, relativa a l'import de les retribucions del director o directora de l'agència, ha d'aplicar-se al següent director o directora de l'agència, per la qual cosa ha d'establir-se per la Mesa de Les Corts amb caràcter previ al seu nomenament i presa de possessió.

El que es disposa en aquesta llei s'aplica als processos d'elecció de la direcció de l'AVAF sempre que no s'haja inclòs en l'ordre del dia del Ple de Les Corts l'elecció d'aquesta direcció."

Vuitè. S'introdueix una nova disposició transitòria cinquena, amb la redacció següent:

"1. La modificació prevista en l'article 29.2, paràgraf segon, relativa a la declaració del personal de l'agència en situació administrativa de serveis especials, s'aplica en tot cas amb caràcter retroactiu a l'entrada en vigor d'aquesta llei respecte del personal funcionari adscrit a l'agència amb caràcter definitiu que no haja sigut declarat en aquesta situació per la seua administració de procedència.

2. La modificació prevista en l'article 29.2, relativa a l'equiparació retributiva del personal de l'agència, exigeix per a ser aplicada, prèviament, la determinació de les equivalències que siguen procedents i la negociació col·lectiva corresponent, així com l'existència de consignació pressupostària adequada i suficient. Les noves retribucions s'apliquen a partir de l'exercici pressupostari següent a la seua determinació, negociació col·lectiva i consignació pressupostària."

DISPOSICIÓ FINAL

Aquesta llei entra en vigor l'endemà d'haver estat publicada en el *Diari Oficial de la Generalitat Valenciana*.

Per tant, ordene que tots els ciutadans i totes les ciutadanes, tribunals, autoritats i poders públics als quals pertoque, observen i facen complir esta llei.

València, 27 de juny de 2024

EL PRESIDENT DE LA GENERALITAT

Carlos Mazón Guixot

--------------------

1   L’apartat sisè es rectifica per la[**correcció d’errades publicada en el DOGV núm. 9905 de 31.07.2024**](https://dogv.gva.es/va/eli/es-vc/l/2024/06/27/3/corrigendum/42377376/dof/vci/html).


Còpia Permalink ELI